recursal/SuperWikiNEXT-32B huggingface dataset:
**איינדה** (באנגלית: **Ayanda**) הוא סרט דרמה רומנטית דרום אפריקאי משנת 2015, שבוים על ידי שרה בלצ'ר ונכתב על ידי טריש מלון. הסרט מספר על איינדה, מעצבת וצלמת מוכשרת שמוכנה לעשות הכל כדי שלא יסגרו את המוסך של אביה שנפטר.

הסרט הוקרן לראשונה בשם "Ayanda and the Mechanic" ("איינדה והמכונאי") בפסטיבל הסרטים של לוס אנג'לס אשר התקיים ב-13 ביוני 2015. בנובמבר 2015, הסרט הופץ על ידי חברת ARRAY. אורך הסרט הוא כ-105 דקות, ושפתו היא אנגלית.

הסרט היה מועמד למספר פרסים וזכה בכמה מהם.

תקציר העלילה
------------

הסרט מתרחש בדרום אפריקה, ומספר על איינדה, מעצבת וצלמת מוכשרת אשר עובדת במוסך של אביה שנפטר. כאשר אמה והחבר הכי טוב של אמה אומרים לה שהם צריכים למכור את המוסך, איינדה לא מוכנה לכך, עקב הזיכרונות שיש לה ממנו על אביה. איינדה מתחייבת להציל את העסק, בכך שתשפץ מכוניות ישנות בעזרת שני מוסכים נאמנים. הסרט בוחן את המאמץ של איינדה, ואת הרצון שלה לשמור על המוסך של אביה.

שחקנים ודמויות
--------------

* **פולו מוגובאני** - איינדה
* **אוקייצ'וקו אוקייג'ה** - דוד
* **נתחי מושש** - דורותי
* **קנת' נקוסי** - זאמה
* **תומאס גומד** - זום
* **ג'אמטה מאמאבולו** - לנקה

ביקורות
-------

עם הפצת הסרט, הסרט קיבל ביקורות טובות, בנוסף הסרט זכה בציטוט מיוחד מהשופטים של פסטיבל הסרטים בלוס אנג'לס.

פרסים
-----

| פרס | תאריך הטקס | קטגוריה | תוצאה |
| --- | --- | --- | --- |
| פרסי האקדמיה האפריקאית לקולנוע | שנת 2016 | השחקנית הראשית הטובה ביותר | **זכייה** |
| פרסי האקדמיה האפריקאית לקולנוע | שנת 2016 | השחקנית הטובה ביותר בסרט תכונה | **זכייה** |

קישורים חיצוניים
----------------

* "איינדה", במסד הנתונים הקולנועיים IMDb (באנגלית)
* "איינדה", באתר Rotten Tomatoes (באנגלית)
* "איינדה", במסד הנתונים הקולנועיים KinoPoisk (ברוסית)

הערות שוליים
------------

1. ↑  Ava DuVernay’s AFFRM Rebrands as ARRAY, Acquires 2 Films, נכתב על ידי Todd Cunningham, באתר "the wrap", ב-8 בספטמבר 2015
בפיתוח תוכנה, **נקודת עצירה** (באנגלית: **Breakpoint**; לפי האקדמיה ללשון העברית: **מִפְסָק**) היא עצירה מכוונת או נקודת השהייה בתוכנית מחשב, לצורכי ניפוי שגיאות. 
באופן כללי יותר, **נקודת עצירה** היא אמצעי להשגת מידע על התוכנה בזמן ריצתה. בזמן העצירה, המתכנת בוחן את הרכיבים השונים של סביבת ההרצה (למשל, זיכרון, משתנים וכדומה) כדי לגלות האם התוכנה מתפקדת כמצופה. למעשה, נקודת עצירה מכילה תנאי אחד או יותר שקובעים מתי ריצת התוכנה צריכה להיעצר.

תנאים לנקודת עצירה
------------------

צורת נקודת העצירה הנפוצה ביותר היא כאשר ריצת התוכנה נעצרת בדיוק לפני שפקודה מסוימת מבוצעת. צורה זו נקראת בדרך כלל *instruction breakpoint*.
אפשר להשתמש בתנאי עצירה מסוגים אחרים, למשל קריאה מזיכרון, כתיבה מזיכרון, או שינוי של אזור מסוים בזיכרון. צורה זו נקראת בדרך כלל *conditional breakpoint*, *data breakpoint* או *watchpoint*.
נקודות עצירה יכולות לעצור ריצת תוכנית בזמן רצוי, על ידי לחיצה על מקש מסוים.

כלי בדיקה
---------

כאשר התוכנה נעצרת בנקודת עצירה, משתמשים במגוון כלים כדי לחקור את מצב התוכנית או לשנות אותה. מצב המחסנית של כל תהליכון יכול לשמש כדי לראות את שרשרת הפונקציות שהובילו להוראה שבה נעצרה התוכנית. *רשימת watches* מאפשרת לצפות בערכים של משתנים וביטויים. קיימים גם כלים שמאפשרים להציג תוכן של אוגרים ומידע נוסף.

יישומים
-------

### חומרה

מעבדים רבים כוללים תמיכה חומרתית לנקודות עצירה (בדרך כלל מסוג *instruction breakpoint* ו *data breakpoint*). לדוגמה, סט ההוראות בארכיטקטורת x86 מספקת תמיכה חומרתית לנקודות עצירה באמצעות אוגרי דיבג x86 שלה. חומרה כזו עלולה להיות מוגבלת, לדוגמה לא לאפשר נקודות עצירה שנמצאות בענף מושהה של התוכנית. צורה זו של הגבלה נקבעת על ידי המיקרו ארכיטקטורה של המעבד ומשתנה בין מעבדים.

### תוכנה

כאשר החומרה לא תומכת בנקודת עצירה, מנפי שגיאות (Debuggers) צריכים לממש נקודות עצירה בתוכנה. זה קל יחסית עבור *instruction breakpoints* על ידי החלפת ההוראה במקום נקודת העצירה ב:

* הוראה שקוראת למנפה שגיאות ישירות (קריאת מערכת) או
* הוראה לא חוקית שגורמת לפסיקה מכוונת שמטופלת על ידי מנפה השגיאות.

לחלופין,

* סימולטור יכול לממש נקודות עצירה מותנות או לא מותנות, פשוט על ידי הכנסת התנאי המתאים בתוך הריצה הרגילה שלו. זה כמובן מאפשר נקודות עצירה ללא התערבות בזמן הריצה (למשל בתכנות שמאפשרות קריאה בלבד).

מנפי שגיאות מסוימים מאפשרים שינוי משתנים בזיכרון לפני שממשיכים את ריצת התוכנית, מה שמאפשר בדיקות של אופציות שונות בזמן ריצה. אפשרות נוספת היא דילוג מעל הוראה מסוימת. במקרים רבים זו האפשרות היחידה המעשית לבדיקת התוכנית.
מימוש נקודות עצירה בתוכנה עשוי להפחית במידה ניכרת את ביצועי התכנה כיון שלצורך המימוש משתמשים במשאבים נוספים של המעבד. למרות זאת, זה מקובל מאוד בזמן בדיקות כיוון שכמות המידע שאפשר לראות במנפה השגיאות לא מוגבלת על ידי החומרה.

ראו גם
------

* ניפוי שגיאות
* סרטון הדרכה: Breakpoints Basics

הערות שוליים
------------

1. ↑  מִפְסָק במילון טכנולוגיית המידע: תכנות מחשבים (תשנ"ט), באתר האקדמיה ללשון העברית
**נשימה** (באנגלית: **Pumzi**) הוא סרט קנייתי מסוגת מדע בדיוני משנת 2009 שכתבה וביימה הבמאית ונורי קהיו. הסרט הוקרן לראשונה בפסטיבל הסרטים האפריקאי של סאנדנס 2010. הסרט משתייך לז'אנר האפרופוטוריזם ומגולל את סיפורה של הצעירה אשה, המתרחש כשלושים וחמש שנים אחרי מלחמת העולם השלישית.

עלילה
-----

הסרט מגולל את סיפורה של הצעירה אשה, המתרחש כשלושים וחמש שנים אחרי מלחמת העולם השלישית. אשה מגלה את החיים מחוץ לקהילתה הפוסט אפוקליפטית המתגוררת מתחת לאדמה, ואשר חבריה נוטלים "מדכאי חלומות" כדי להימנע מפיתוח ציפיות לעתיד טוב יותר. חלק מן המבקרים מבינים את הסרט כסרט אשר מתייחס להרס באפריקה בעקבות תוכניות ההתאמות לבנק העולמי. אחרות רואות בו יצירה אקופמיניסטית, שבה נשים הן המושפעות ביותר מהרס הסביבה הרס אך גם נמצאות בחוד החנית של שיפור החברה.

אפרו-פוטוריזם
-------------

הסרט נשימה משתייך לז'אנר האפרו-פוטוריזם. האפרו-פוטוריזם מתאר מצב עתידי של ציוויליזציה (הממוקמת ביבשת אפריקה), המאוכלסת בעיקר על ידי אנשים שחורים. כמו כן, הסרט הופק על ידי סטודיו דרום אפריקאי אשר מורכב מקבוצת יוצרים אשר שואפים להטמיע תוכן תרבותי וחדשני מתוך מדינות אפריקה במסגרת ז'אנר זה.

הסרט עוסק בהשלכות החברתיות, הפוליטיות והפסיכולוגיות הפוטנציאליות של עולם שנמצא במחסור מוגבר של משאבים כמו מים וחיים אורגניים טבעיים.

קישורים חיצוניים
----------------

* "Pumzi", במסד הנתונים הקולנועיים IMDb (באנגלית)
* "Pumzi", במסד הנתונים הקולנועיים KinoPoisk (ברוסית)

הערות שוליים
------------

1. ↑  [Bside.com "Screening schedule of Pumzi at Sundance 2010"], Bside.com, ‏28 בינואר 2010
2. ↑  Seibel, Brendan, "Kenyan Sci-Fi Short Pumzi Hits Sundance With Dystopia", Wired News, ‏28 בינואר 2010
3. ↑  Newitz, Annalee, "Kenyan Short "Pumzi" Explores Life After The Water Wars", io9, ‏28 בינואר
4. 1 2  Higgins, MaryEllen, The Winds of African Cinema, **African Studies Review**, עמ' 77–92
5. ↑  "Black Science Fiction – Wanuri Kahiu", youtube
**פנאיוטיס "פאנוס" קאלאיצאקיס** (ביוונית: **Παναγιώτης "Πάνος" Καλαϊτζάκης**; נולד ב-2 בינואר 1999) הוא כדורסלן יווני המשחק בעמדות הקלע והסמול פורוורד בפנאתינאיקוס מליגת העל היוונית והיורוליג.

קריירה מקצועית
--------------

לאחר ששיחק במועדוני הנוער של אריס סלוניקי, קאלאיצאקיס החל את הקריירה המקצוענית שלו בעונת 2016/17 בליגת העל היוונית, בקבוצת הבוגרים של אריס. הוא שוחרר מהקבוצה ב-15 ביולי 2018, והצטרף להולארגוס שעלתה לליגת העל.

ב-28 באוגוסט 2019 חתם קאלאיצאקיס בנבז'יס מליגת העל הליטאית.

ב-16 במרץ 2021, הוא חתם בלייטקבליס הליטאית, המשחק גם ביורוקאפ. במהלך עונת 2021/22 רשם קאלאיצאקיס ממוצעים של 10.5 נקודות, 4.2 ריבאונדים, 2.9 אסיסטים ו-1.6 חטיפות בליגה המקומית, וכן 13 נקודות, 2.8 ריבאונדים, 2.8 אסיסטים ו-1.6 חטיפות בעונת היורוקאפ.

ב-2 ביולי 2022 הוא חתם על חוזה לשנתיים עם אופציה לשנה נוספת (2+1) עם פנאתינאיקוס מליגת העל היוונית והיורוליג.

קריירה בנבחרת הלאומית
---------------------

קאלאיצאקיס היה חבר בנבחרות הצעירות של יוון, ושיחק באליפות אירופה עד גיל 18 2017 ובאליפות אירופה עד גיל 20 2018 ו-2019 בנבחרת העתודה של יוון.

חיים אישיים
-----------

אחיו התאום של פנאיוטיס, גאורגיוס, גם הוא כדורסלן מקצועי. הם היו חברים לקבוצה בנבז'יס הליטאית וגם כיום בפנאתינאיקוס.

קישורים חיצוניים
----------------

* פרופיל, באתר eurobasket
* פרופיל, באתר פיב"א

הערות שוליים
------------

1. ↑  Panagiotis Kalaitzakis Player Profile, Panathinaikos - RealGM, basketball.realgm.com
2. ↑  "Prie komandos jungiasi talentingieji broliai Kalaitzakiai" (בליטאית). BC Nevėžis Official Website. 28 באוגוסט 2019. נבדק ב-28 באוגוסט 2019. `{{cite web}}`:  (עזרה)
3. ↑  "BC Lietkabelis ink Panagiotis Kalaitzakis" (באנגלית). Sportando. 16 במרץ 2021. נבדק ב-16 במרץ 2021. `{{cite web}}`:  (עזרה)
4. ↑  "Στον Παναθηναϊκό ΟΠΑΠ ο Καλαϊτζάκης". *Panathinaikos BC* (ביוונית). נבדק ב-2022-07-02.
5. ↑  "Nevezis signs Georgios and Panagiotis Kalaitzakis" (באנגלית). Sportando. 28 באוגוסט 2019. נבדק ב-28 באוגוסט 2019. `{{cite web}}`:  (עזרה)
**ארגון הקוד מחדש** (נקרא גם **Refactoring**) הוא תהליך של שיפור קוד קיים על ידי שימוש בטכניקות שמשנות את המבנה הפנימי של הקוד מבלי לשנות את ההתנהגות החיצונית שלו. 

שיפור הקוד הקיים בא לידי ביטוי בקריאות הקוד, יעילות הקוד מבחינת סיבוכיות ריצה ומקום, והפיכת הקוד למודולרי הניתן להרחבה בקלות.

Refactoring יכול להיעשות במספר טכניקות:

* מחיקת שכפולים בקוד ומעבר לפונקציות המבצעות פעולות סדרתיות החוזרות על עצמן
* מתן שמות משמעותיים למשתנים או פונקציות
* מעבר לשימוש במחלקות - מעבר לתכנות מונחה עצמים
* מחיקת קוד מיותר
* שינוי ייצוג המשתנים - לדוגמה: בשפת python ניתן לחסוך פי 2 במקום על ידי מעבר מייצוג int64 לint32 כאשר מזהים שאין צורך ב64 סיביות לתוכן הספציפי של הנתונים.

ישנן סביבות עבודה, כגון ויז'ואל סטודיו, המספקות כלים לביצוע refactoring באופן אוטומטי או אוטומטי-למחצה.

תהליך ה-Refactoring מורכב משלושה שלבים:

1. זיהוי נקודות פוטנציאליות ל-Refactoring
2. החלת טכניקת ה-Refactoring הרלוונטית לאותה נקודה
3. בדיקה שההתנהגות החיצונית של הקוד לא השתנתה

יתרונות Refactoring לעומת בניית הקוד מחדש:

* Refactoring אורך פחות זמן באופן משמעותי מתכנות מחדש, בהנחה שהאדם שמבצע את השינוי מכיר היטב את הקוד ואת הפונקציונליות שלו
* המשך שיווק התוצר בכל שלב
* לו"ז צפוי (לאחר הערכה על פי קטע קוד קטן)

היסטוריה
--------

 פרק זה טעון עריכה. אנא תרמו לוויקיפדיה ועזרו לערוך אותו. ייתכן שתמצאו פירוט בדף השיחה. הסיבה היא: תרגום מכונה.
בעבר לא בוצע Refactoring בשלבי פיתוח. דוגמה לכך, היא קובצי CVS (משנת 1984) אשר אינם כוללים תיעוד של שינוי או העברה של קבצים ותיקיות. 
אף על פי ש-Refactoring היה מוכר לפני שנים רבות, וויליאם פ. אופדיק ידוע בתור הראשון שבחן נושא זה, הגם שהתאוריה והמיכון היו זמינים לפני כן. 

מרטין פאולר בספרו: שיפור העיצוב של קוד נוכחי הוא התייחסות קנונית.

השימוש הידוע הראשון במושג "Refactoring" בספרות היה בספטמבר 1990, במאמר של ויליאם פ. אופדיק וראלף א. ג'ונסון. בתזה של אופדיק שפורסמה ב-1992, הוא השתמש שנית במונח זה. מונח ה-Refactoring היה בשימוש בשפת התכנות Forth מאז שנות השמונים המאוחרות של המאה הקודמת. פרק שש בספרו של ליאו ברודי מוקדש לנושא זה. 
בשיטת ה-eXtreme Programming, חילוץ מתודה בשיטת ה-Refactoring הוא נחוץ כמו ב-Forth, שבירת המתודה למתודות קטנות יותר.

ראו גם
------

* סיבוכיות קוד

קישורים חיצוניים
----------------

* Visual Studio Express–יכולות Refactoring(הקישור אינו פעיל)
* Sniff Out That Smelly Code
* צחצח והברק מאת יואל ספולסקי
* הגדרה של Refactoring - מאת וייס שי
* הנדסת תוכנה - Refactoring(הקישור אינו פעיל) - שקף 67 בהרצאה בנושא עבודה עם קוד קיים - מאת ראובן יגל

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007566125005171
* GND: 4784343-3
* LCCN: sh99002049
* NDL: 01191220
* NKC: ph198771

 |
**גמבו** (באנגלית: **Gumbo**) הוא מרק או נזיד, שמקורו במטבח הקריאולי או במטבח הקייג'ון של מדינת לואיזיאנה שבארצות הברית.

המרק מכיל ציר דגים, בשר צדפות או סרטנים, וכן ירקות - סלרי, פלפלים ובצל. המרק מכיל חומר מסמיך - לרוב במיה או רו - תערובת של קמח ושומן. לעיתים מוסיפים למרק גם נקניק.

למרק שתי גרסאות שונות - בעוד שגרסה קריאולית נפוצה של הנזיד מכילה גם עגבניות, הגרסה הקאז'ונית אינה מכילה עגבניות, והיא כהה יותר וסמיכה יותר.

הנזיד מתבשל זמן רב (למעלה משלוש שעות על סף רתיחה) ומוגש עם אורז.

מקורו של המאכל במאה ה-18 בלואיזיאנה והוא מכיל מרכיבים האופייניים לאזור, ומשלב מסורות צרפתיות, ספרדיות ואפריקאיות. ייתכן שמדובר בשילוב בין נזיד דגים אפריקאים מסורתי לבין הבויאבז מהמטבח הצרפתי. המרק מתואר לראשונה בשנת 1802 ומופיע בספרי בישול רבים שפורסמו במהלך המאה ה-19 והמאה ה-20. בשנות ה-70 של המאה ה-20 הפך המרק לפופולרי בכל רחבי ארצות הברית, ואף הופיע בתפריט סנאט ארצות הברית. הצלחתו של השף והידוען פול פרודהום, אשר פרסם מתכונים של המאכל, הביאה אף היא להתפשטות הפופולריות של המאכל.

בתקופת התענית, בה נוצרים קתוליים נמנעים מאכילת בשר, הוגשו גרסאות של המרק אשר כונו "גמבו ז'הרב" (*gumbo z'herbes* - "גמבו עם עשבי תיבול"). מרק זה הכיל כמות גבוהה יותר של ירקות עלים כגון לפת, עלי חרדל ותרד. ירקות עלים אלה בושלו למחית וסוננו על מנת להפיק נוזל ירוק אשר שימש כבסיס למרק.

מקור השם
--------

ישנן מספר סברות בדבר מקור שם המרק. יש מלומדים הסבורים כי מדובר במילה בשפת הבאנטו אשר דוברה על ידי עבדים ממערב אפריקה שהובאו ללואיזיאנה, ואשר קראו למרק "קי נגבומבו" על שם המרכיב העיקרי של המרק - הבמיה בשפתם.

היסטוריה
--------

### רקע

לואיזיאנה הפכה למושבה של צרפת בשלהי המאה ה-17. המתיישבים הצרפתיים החלו להתיישב באזור מאוחר יותר, בשנת 1718, עת נוסדה העיר ניו אורלינס.

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **גמבו** |

* מתכון משנת 1901
* עפר פרלמן, גאמבולנד: קורות המרק מניו אורלינס, מגזין מטרופוליס
* גמבו, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007554137805171
* LCCN: sh97030400

 |
**VillainS** הוא המיני-אלבום התשיעי של להקת הבנות הדרום–קוריאנית דרים קאצ'ר שיצא לאור ב-22 בנובמבר 2023, כחלק מסדרה בת שני חלקים בשם *VersuS.* זמן קצר אחר צאתו האלבום הגיע למקום הראשון במצעד האלבומים העולמי באייטונס, וכן במספר מדינות.

הוצאת האלבום
------------

ב-13 בנובמבר 2023 עלה לערוץ הרשמי של הלהקה טיזר עם המילים של השיר OOTD.

ב-22 בנובמבר יצא האלבום לאור, כחלק ראשון מסדרה בת שני חלקים בשם *VersuS.* הסינגל המוביל של האלבום, OOTD, נקרא על שם ההאשטג הנפוץ, שהוא ראשי תיבות של המילים outfit of the day, המשמש בעיקר בלוגרים בתחום האופנה שמציגים את התלבושת שלהם לאותו יום. הנושא העיקרי באלבום הוא עידוד ביטחון וקבלה עצמית. השיר OOTD קורא לנשים להרגיש חופשיות להתלבש כרצונן מבלי לחשוש למשוב שלילי מהסביבה.

האלבום הגיע למקום הראשון במצעד האלבומים באייטונס בגרמניה, אוסטרליה, אוסטריה, מלזיה, נורווגיה, פולין ופורטוגל, ולחמישייה הראשונה ב-22 מדינות נוספות, ביניהן: קנדה, ניו זילנד, סינגפור, רומניה, רוסיה, צרפת ובריטניה.

ב-24 בנובמבר הלהקה הופיעה בערוץ KBS2 (אנ') בתוכנית Music Bank (אנ') לשם קידום האלבום.

רשימת רצועות
------------


| רצועות האלבום |
| --- |
| מס' | שם | משך |
| 1. | Intro : This My Fashion | 1:08 |
| 2. | OOTD | 2:56 |
| 3. | Rising | 3:17 |
| 4. | Shatter | 2:48 |
| 5. | We Are Young | 3:40 |
| **משך כולל:** | **13:52** |

ראו גם
------

* קיי-פופ
* דרים קאצ'ר

קישורים חיצוניים
----------------

הקליפ של השיר OOTD, באתר יוטיוב

הערות שוליים
------------

1. ↑  [VillainS by Dreamcatcher], Genius (באנגלית)
2. 1 2  "Dreamcatcher drops new MV for OOTD from mini album VillainS". *The Economic Times*. 2023-11-22. ISSN 0013-0389. נבדק ב-2024-02-06.
3. 1 2 3  강다윤 기자, 드림캐쳐, 美 아이튠즈 월드와이드 앨범 차트 1위, entertain.naver.com (בקוריאנית)
4. 1 2  Dreamcatcher Tops iTunes Charts Around The World With "VillainS", Soompi, ‏2023-11-23 (באנגלית)
5. ↑  *Dreamcatcher(드림캐쳐) 'OOTD' Lyrics Spoiler*, נבדק ב-2024-02-06
6. ↑  Dreamcatcher drops ninth EP 'VillainS' with confidence-boosting tracks, koreajoongangdaily.joins.com, ‏2023-11-22 (באנגלית)
**המשימה: חלל** (באנגלית: **Mission: SPACE**) הוא סימולטור טיסה המצוי בפארק השעשועים אפקוט בדיסניוורלד שבפלורידה. המתקן מדמה מסע מכדור הארץ למאדים תוך יצירת תחושה של האצה לחלל וכן העדר כבידה בעת נחיתה למאדים.

המתקן נפתח רשמית ב-9 באוקטובר 2003 (אף שפעל החל מיולי 2003) בנוכחות מנכ"ל חברת וולט דיסני מייקל אייזנר, ומנהל נאס"א שון אוקיף וכן אסטרונאוטים רבים.

המתקן נבנה במקום בו עמד קודם לכן המתקן האפל אופקים אשר דימה מסע לחלל. עלות הקמת מתקן המשימה: חלל מוערך ב-100 מיליון דולרים.

במקור מומן המתקן על ידי חברת קומפק אולם בהמשך עבר המימון להיולט פקארד שרכשה את קומפק.

תיאור המתקן
-----------

מבנה המתקן
**המשימה: חלל** הוא סימולטור המדמה מסע למאדים על פני הספינה הדמיונית X-2 בשנת 2036 (וזאת על פי שלט המופיע במתקן ו"חוגג" 75 שנה לנסיעה הראשונה לחלל - המראתו של יורי גגארין).

המבקרים הם "מתאמנים" ב"מרכז האימון החללי הבינלאומי (*International Space Training Center* (ISTC)), והם מחולקים לצוותים כאשר בעת ההמראה לכל אחד מהמבקרים ישנו תפקיד: נווט, טייס, מפקד או מכונאי ראשי, ועליו לבצע פעולה במהלך הטיסה (ללחוץ על כפתור מסוים ברגע מסוים).

לאחר המראה עוברת החללית סביב הירח על מנת לקבל דחיפה באמצעות כוח המשיכה של הירח, ולאחר מכן נוחתת החללית על מאדים.

פעולת המתקן
-----------

המתקן הוא צנטריפוגה המסתובבת במהירות גבוהה ויוצרת אשליה של העדר כוח משיכה. מאווררים נושבים רוח על המבקרים על מנת למנוע מחלת תנועה. 

מהירות הסיבוב יוצרת מהירות של 2G על המבקרים (פעמיים כוח המשיכה). ככל הנראה המתקן תוכנן להגיע למהירות גבוהה יותר (נטען שמדובר היה במהירות של 3G עד 5G), אולם בשל הבחילות שמהירות זו גרמה למבקרים הוחלט להאט אותו. מספר חודשים לאחר הפעלת המתקן הושמו בו שקיות נגד הקאות, וזה המתקן היחיד בפארק שעשועים בו ניתנים שקיות מסוג זה.

פציעות ומוות
------------

עצם השהות בתוך צנטריפוגה הנעה במהירות גבוהה גורמת למבקרים הרגישים למחלת נסיעה כאבי ראש ובחילות.

מספר אנשים אושפזו לאחר השימוש במתקן - רובם מעל גיל 55, אולם לא נגרם להם נזק ממשי, למעט שני מקרים:

* ב-13 ביוני 2005 דאודי באמוואמי בן ה-4 אושפז בבית החולים ונפטר יומיים מאוחר יותר, ככל הנראה בגלל מחלת לב מולדת שהביאה להתקף לב בשל ההתרגשות מהשהות במתקן .
* ב-12 באפריל 2006 נפטרה מבקרת בת 49 לאחר שחלתה במחלת תנועה. היא נפטרה בבית החולים הסמוך בעיר סלבריישן.

נתוני המתקן
-----------

* **פתיחה:** 9 באוקטובר 2003
* **מתכנן:** וולט דיסני אימג'ינירינג
* **מממן:** היולט פקארד
* **אורך המתקן:** 5:38
* **מתקן קודם במיקום זה:** אופקים
* **סוג המתקן:** צנטריפוגה
* **מספר הצנטריפוגות:** 4
	+ **תאים בכל צנטריפוגה:** 10
* **עיצוב המתקן:** תא בקרה של חללית
* **מבקרים בכל חללית:** 4

קישורים חיצוניים
----------------

| עיינו גם בפורטל: |
| --- |
|  | **פורטל דיסני** |

ויקישיתוף מדיה וקבצים בנושא **המשימה: חלל** בוויקישיתוף
* אתר האינטרנט הרשמי של המשימה: חלל
* מידע אודות הקמת המתקן (2003)
* טריוויה על המתקן באתר מעריצים (אורכב 16.02.2006 בארכיון Wayback Machine)
* חדשות על מות מבקרת במתקן (באנגלית)
* חדשות על מות מבקרת במתקן, באתר nrg באתר nrg.

| אפקוט |
| --- |
| עולם העתיד | ספינת החלל כדור הארץ • אינובנשונס • עולם האנרגיה • המשימה: חלל • סוארין • טסט טרק • דמיון! • האדמה • הימים החיים |  |
| גלריית מדינות העולם | מקסיקו • נורווגיה • סין • גרמניה • איטליה • ההרפתקה האמריקאית • יפן • מרוקו • צרפת • הממלכה המאוחדת • קנדה |
| מתקנים שאינם פעילים | הורייזונז • פלאי החיים • כפר המילניום • עולם התנועה |
**סטיבן פרואיט** (באנגלית: **Steven Pruitt**; נולד ב-17 באפריל 1984) הוא עורך יהודי אמריקאי והוויקיפד בעל מספר העריכות הגבוה ביותר בויקיפדיה האנגלית, עם למעלה מארבעה מיליון עריכות ויותר מ-35 אלף ערכים שכתב. פרואיט נבחר בשנת 2017 בידי מגזין טיים לאחד מ-25 האנשים המשפיעים ביותר באינטרנט. הוא עורך תחת שם העט "Ser Amantio di Nicolao", כהתייחסות לדמות משנה באופרה "ג'אני סקיקי" מאת ג'אקומו פוצ'יני. פרואיט נוהג להיאבק בהטיה מערכתית שנובעת מהפער המגדרי בוויקיפדיה, כדי לקדם ערכים על נשים באמצעות המיזם "נשים באדום".

ביוגרפיה
--------

פרואיט נולד ב-1984 בסן אנטוניו שבטקסס, בנם היחיד של אלה פרואיט, מהגרת יהודייה מרוסיה, ודונלד פרואיט מריצ'מונד שבווירג'יניה. בשנת 2002 השלים את לימודיו התיכוניים בבית הספר "סנט סטיבנס & סנט אגנס" השוכן באלכסנדריה. לאחר מכן למד במכללת ויליאם ומרי וב-2006 השלים לימודי תואר ראשון.

פרואיט עובד בסוכנות המכס והגנת הגבולות של ארצות הברית.

בשנת 2004 החל פרואיט לערוך בוויקיפדיה. הערך הראשון שיצר היה על אודות פיטר פרנסיסקו (אנ'), גיבור מלחמת העצמאות של ארצות הברית יליד פורטוגל המכונה "וירג'יניה הרקולס", שהיה אחד מאבות אבותיו של סטיבן פרואיט. את החשבון הנוכחי שבו הוא כותב יצר במהלך 2006, עת היותו סטודנט במכללה. נכון לפברואר 2019, ביצע פרואיט למעלה מ-3 מיליון עריכות בוויקיפדיה, יותר מכל עורך אחר בוויקיפדיה האנגלית, ובכך הוא עקף את העורך ג'סטין קנאפ. עריכותיו כוללות יצירת ערכים על למעלה מ-600 נשים, במטרה להתמודד עם הפער המגדרי בוויקיפדיה.

בינואר 2019 התארח פרואיט בתוכנית הבוקר של CBS News. בריאיון עיתונאי זה הוא תיאר את הערך הראשון שכתב על אודות אחד מאבותיו הקדמונים. הוא הוסיף ותיאר גם את מחויבותו לסייע בהעלאת ערכי נשים אל מרחב הערכים, תחום שלדעת חלק ממבקרי ויקיפדיה מופלה לרעה באתר.

ב-13 בינואר 2021 ערך פרואיט את עריכת המיליארד של ויקיפדיה, בערך אלק אימפייר (אנ').

קישורים חיצוניים
----------------

ויקישיתוף מדיה וקבצים בנושא **סטיבן פרואיט** בוויקישיתוף
* Ser Amantio di Nicolao, דף המשתמש של פרואיט בוויקיפדיה האנגלית

הערות שוליים
------------

1. 1 2  The 25 Most Influential People on the Internet, באתר מגזין טיים, 26 ביוני 2017 (באנגלית)
2. ↑  ג'נינגס בראון, Most Prolific Wikipedia Editor Opens Up On Wikipedia’s 15th Birthday, באתר Vocetiv‏, 15 בינואר 2021 (באנגלית)
3. ↑  דניאל מלוי, THIS PROLIFIC NERD IS SHAPING THE FUTURE OF WIKIPEDIA, באתר Ozy‏, 13 בפברואר 2018 (באנגלית)
4. ↑  אינה אשלמן, HOW THE MOST PROLIFIC WIKIPEDIA EDITOR IS EXPANDING WHAT WE KNOW ABOUT THE WORLD, באתר W&M Alumni Magazine‏, 17 בספטמבר 2018 (באנגלית)
5. ↑  סטיבן הריסון, The Wikipedia contributor behind 2.5 million edits, באתר וושינגטון פוסט, 2 באוקטובר 2018 (באנגלית)
6. ↑  Meet the man behind a third of what's on Wikipedia, באתר CBS News‏, 26 בינואר 2019 (באנגלית)
7. ↑  מת'יו גאולט, The English Language Wikipedia Just Had Its Billionth Edit, באתר Vice‏, 15 בינואר 2021 (באנגלית)
**לואיס אלברטו פלורס** (ספרדית: **Luis Alberto Flores**; נולד ב-11 באפריל 1981 בסן פדרו דה מקוריס, הרפובליקה הדומיניקנית) הוא כדורסלן מהרפובליקה הדומיניקנית המשחק בעמדת הרכז בקבוצת צסק"א סמרה מליגת העל הרוסית ובנבחרת הרפובליקה הדומיניקנית. גובהו 1.88 מטר. בעבר שיחק עבור הפועל חולון וזכה עימה בגביע המדינה.

קריירה
------

פלורס החל לשחק את עונתו הראשונה בליגת המכללות במדיה של אוניברסיטת ראטגרס, אך לאחר עונה אחת בלבד במדיה עבר אל אוניברסיטת מנהטן, עימה שיחק במשך ארבע שנים בהן הוכתר למלך הסלים של האוניברסיטה בכל הזמנים. וסיים את קריירת המכללות שלו בממוצעים יוצאי דופן: כ-23 נקודות וכ-7 אסיסטים בממוצע למשחק. בנוסף לכך, פלורס זכה להיבחר כשחקן המצטיין של הקונפרנס האטלנטי ושל פרסי האגרטי. 

לאחר מכן, פלורס, דחה הצעות רבות מאוניברסיטאות ומכללות שונות וסיים את קריירת המכללות שלו, לאחר כחמש שנים, ונרשם לדראפט ה-NBA של 2004, בו נבחר במקום ה-55 על ידי היוסטון רוקטס. אך, הועבר מיד בעסקה לדאלאס מאבריקס בנוסף לכ-300,000 דולר עבור ואסיליס ספאנוליס היווני. לאחר מספר ימים בודדים, פלורס עבר שוב קבוצה לאחר שהמאבריקס סגרו עסקה שבה פלורס עבר אל הגולדן סטייט ווריורס תמורת סכום כסף לא ידוע. במדיה של הווריורס שיחק 15 משחקים בלבד במשך כל העונה.

לאחר מכן, פלורס עבר אל הדנוור נאגטס, אך לחוסר מזלו שיחק משחק אחד בלבד לאחר ששחקן התקילו בחריפות וגרם לו לשבר חמור בפיקת הברך. למרות זאת, פלורס חזר לשחק כדורסל מקצועי לאחר חמישה חודשים כשהתאמן עם הניו אורלינס הורנטס במחנה הקיץ, אך נחתך ממנה כעבור מספר שבועות.

פלורס, עזב את ארצות הברית והחל בקריירה אירופית, לאחר שסיכם לעונה אחת במדיה של רוזטו האיטלקית ולאחר מכן, בעונת 2006/07 עבר אל רג'יו אמיליה, במדיה קלע 14.5 נקודות ומסר כ-5.5 אסיסטים למשחק שלא עזרו להישארות בליגה הבכירה. גורם עיקרי שגרם לעזיבתו אל אולימפיאדה פטראס מליגת העל היוונית. אך, לאחר כ-3 חודשים, בעקבות קשיים כלכליים בקבוצה מפטראס, פלורס עבר לשורותיה של פבריאנו מליגת המשנה האיטלקית, עימה זכה להעפיל למשחקי ההעפלה לליגה הבכירה, אך קבוצתו הפסידה בשלב רבע הגמר. פלורס, באותה עונה רשם ממוצעים של כ-16 נקודות בנוסף ל-7 אסיסטים, שהכתירו אותו במקום הראשון בקטגוריית האסיסטים בליגה.

ב-24 באוגוסט 2008, פלורס, סיכם לעונה אחת במדי אלופת ישראל, הפועל חולון. פלורס, סייע לקבוצתו לזכות בגביע המדינה בכדורסל, לאחר ניצחון בגמר על מכבי חיפה, תוך שהוא קולע בגמר 23 נקודות. את העונה סיים פלורס כקלע המוביל בעונה הסדירה, עם 19.8 נקודות בממוצע למשחק וסייע לקבוצתו לסיים במקום הרביעי בסיום העונה הסדירה.

פלורס, היה חבר בכל נבחרות הכדורסל של הרפובליקה הדומיניקנית. וכיום, חבר בסגל הנבחרת הבוגרת.

קישורים חיצוניים
----------------

* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* פרופיל, באתר פיב"א
* פרופיל, באתר ליגת ה-NBA
* פרופיל, באתר ליגת העל הספרדית בכדורסל (בספרדית)

* פרופיל השחקן באתר ה-ESPN
* פרופיל השחקן באתר ה-NBA

הערות שוליים
------------

1. ↑  שי לוי, ‏לואיס פלורס חתם לשנה בהפועל חולון, באתר ONE‏, 24 באוגוסט 2008
2. ↑  ספורט - כדורסל ישראלי nrg - ...הפועל חולון זכתה בגביע
**ג'אנלוקה מנצ'יני** (נולד ב-17 באפריל 1996) הוא כדורגלן איטלקי המשחק בעמדת הבלם ברומא ובנבחרת איטליה.

קריירת מועדונים
---------------

### פרוג'ה

ב-11 בספטמבר 2015, מנצ'יני ערך את הופעת הבכורה שלו בסרייה ב' במשחק נגד פסקארה.

### אטאלנטה

ב-24 בספטמבר 2017, מנצ'יני ערך את הופעת הבכורה שלו בסרייה א' בתיקו אחת נגד פיורנטינה, כשנכנס כמחליף של רפאל טולוי בדקה ה-25.

ב-4 בפברואר 2018, הוא כבש את שער הבכורה שלו בקבוצה בניצחון 0–1 על קייבו ורונה.

### רומא

ב-17 ביולי 2019, מנצ'יני הצטרף לרומא בהשאלה לעונת אחת בשווי 2 מיליון אירו, עם חובת רכישה בתום העונה בסך 13 מיליון אירו. ב-25 באוגוסט, מנצ'יני ערך את הופעת הבכורה שלו בליגה במשחק הבית נגד גנואה, כשנכנס כמחליף של חואן חסוס בדקה ה-66, משחק זה נגמר בתוצאת תיקו שלוש. ב-22 בספטמבר, מנצ'יני ספג כרטיס צהוב שני בדקה ה-85 במשחק החוץ נגד בולוניה וכתוצאה מכך הורחק מהמשחק, שלבסוף נגמר בניצחון קבוצתו 1–2. את שערו הראשון בליגה במדי הג'יאלורוסי כבש ב-24 בנובמבר בניצחון הבית 0–3 על ברשה לאחר בישול של בלם אחר, כריס סמולינג.

קריירה בינלאומית
----------------

ב-15 במרץ 2019, מנצ'יני זומן לראשונה על ידי המאמן רוברטו מאנצ'יני לנבחרת איטליה לצמד משחקיה נגד נבחרת פינלנד ונבחרת ליכטנשטיין במסגרת מוקדמות יורו 2020. ב-26 במרץ, הוא ערך את הופעת הבכורה שלו במדים הלאומיים בניצחון 0–6 על נבחרת ליכטנשטיין. כמו כן, הוא נטל חלק באליפות אירופה עד גיל 21 לשנת 2019.

תארים
-----

### קבוצתיים

רומא
* קונפרנס ליג (1): 2021/22

קישורים חיצוניים
----------------

ויקישיתוף מדיה וקבצים בנושא **ג'אנלוקה מנצ'יני** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
* פרופיל, באתר ESPN
* הפרופיל של מנצ'יני באתר הרשמי של רומא

הערות שוליים
------------

1. ↑  רומא מחתימה את ג'אנלוקה מנצ'יני
2. ↑  איטליה: פאבולטי וקוואליארלה בפנים, באלוטלי נותר בחוץ
3. ↑  מוקדמות יורו 2020: איטליה מחצה את ליכטנשטיין עם שישה שערים
4. ↑  המסע האירופי מתחיל: די באג'יו פרסם את הסגל
**בית"ר טוברוק**, המוכרת גם בשם **בית"ר נס טוברוק** או **בית"ר טוברוק נתניה**, היא קבוצת כדורגל המשחקת בליגה ג' שרון וידועה בשל קבוצת הנוער שלה, שמשתתפת בליגה לאומית לנוער צפון. בקבוצת הנוער אימנו אנשי כדורגל מהבכירים בישראל ובהם שלמה שרף ובני לם.

היסטוריה
--------

### בית"ר נתניה

 ערך מורחב – **בית"ר נתניה**  

הקבוצה המקורית של בית"ר נתניה הוקמה עוד לפני הקמת מדינת ישראל (ב-1938) ושיחקה בעיקר בליגות הנמוכות (ב', א', לאחר מכן ארצית), ובעיקר הייתה לקבוצה שהתנדנדה בין הליגה השנייה לשלישית. הקבוצה שיחקה בליגה השנייה בשנים 1961-1977 ולאחר מכן ב-1981-1982. בסוף עונת 1985/1986 הקבוצה עלתה לליגה הבכירה הישראלית שנקראה אז הליגה הלאומית. את עונת 1986/1987 סיימה הקבוצה במקום ה-16 והאחרון כאשר צברה 10 נקודות בלבד ב-30 משחקים עם מאזן שערים של 70-. זהו אחד המאזנים השליליים ביותר בתולדות הליגה לקבוצה שירדה לליגה השנייה.
מצב הקבוצה התדרדר בשנים לאחר מכן, ובעונת 1991/1992 הקבוצה ירדה לליגה השלישית מהמקום ה-15, ושנה לאחר מכן ב-1993 התפרקה ונעלמה ממפת הכדורגל הישראלי.

### בית"ר נס טוברוק

הקבוצה הוקמה ב-1993 בשם "**בית"ר נס טוברוק**" (המילה "נס" נובעת מהיותו של עודד מכנס אחד ממקימי המועדון החדש ולאחר עזיבתו הושאר חלק משמו בשם הקבוצה), לאחר התפרקותה של קבוצת האם בית"ר נתניה. הקבוצה ידועה כבעלת מחלקת נוער משובחת שמגדלת שחקנים מוכשרים. בשל הפערים ברמות האיכות בין קבוצת הנוער, שמשחקת בליגה הבכירה, לבין הקבוצה הבוגרת, המשתתפת בליגה החמישית בחשיבותה, בוגרי קבוצת הנוער לא ממשיכים במועדון אלא עוברים לרוב למועדונים בליגות הבוגרים הבכירות.

שחקנים מפורסמים שגדלו במועדון
-----------------------------

* שמעון אבו חצירא
* גיא אסולין
* שלומי ארבייטמן
* שי בירוק
* אייל גולסה
* משה גלאם
* חן עזרא
* דיא סבע
* בן והבה
* אלון תורג'מן
* אלירן דנין
* זאב חיימוביץ'
* אלמוג כהן
* אבי כנפו
* שי מימון
* ויקטור מרעי

קישורים חיצוניים
----------------

* אתר האינטרנט הרשמי של בית"ר טוברוק
* בית"ר טוברוק, ברשת החברתית פייסבוק
* 

* בית"ר טוברוק באתר ההתאחדות לכדורגל בישראל
* עמית גולדשטיין ושלמה וייס‏, האריק הזה: תחקיר וואלה! ספורט על בית"ר טוברוק ואריק איזיקוביץ', באתר וואלה!‏, 31 ביולי 2018
**אידסון לואי מילרד "טומי" ברנס** (באנגלית: **Eedson Louis Millard "Tommy" Burns**, כונה בקיצור: **E. L. M.**;‏ 17 ביוני 1897 - 13 בספטמבר 1985) היה גנרל ודיפלומט קנדי, אשר שימש כראש מטה משקיפי האו"ם בישראל במשך שנתיים משנת 1954 עד שנת 1956.

חיים מוקדמים
------------

ברנס נולד ב-17 ביוני 1897 בקוויבק שבקנדה. אביו היה קצין מטה במיליציה. הוא התגייס לצבא קנדה, ושירת ב"גדוד ההוסרים ה-17 הדוכס מיורק". בשנת 1913 הועלה לדרגת סרג'נט. בשנת 1914 הוא הפך לבוגר המכללה הצבאית המלכותית של קנדה בקינגסטון. בשנת 1915 הועלה לדרגת לוטננט שני, ושירת בחיל ההנדסה.

הוא שירת בקנדה עד מרץ 1916, ואז נשלח ללחום בחזית המערבית במלחמת העולם הראשונה, במסגרת הדיוויזיה השלישית. הוא לחם במסגרת ההנדסה המלכותית הקנדית בין 1916-1918, וב-1917 מונה כקצין מטה בבריגדה התשיעית. הוא שימש גם כקצין קישור בין החיילים לבין מפקדת הבריגדה. בשנת 1919 הוצב בסנט ג'ון כקצין הנדסה.

במשך שנה וחצי הוא למד בבית ספר להנדסה צבאית באנגליה. הוא היה מורה במכללה המלכותית הצבאית של קנדה באונטריו. בשנת 1924 הוא מונה כמדריך להנדסת שדה. הוא למד במכללת צוות בהודו הבריטית, ולאחר מכן חזר לקנדה בשנת 1930. בשנת 1939 כבר החזיק בדרגת לוטננט-קולונל.

מלחמת העולם השנייה
------------------

במהלך מלחמת העולם השנייה, ברנס קיבל פיקוד על הבריגדה המשוריינת הרביעית, ומאוחר יותר על הדיוויזיה השנייה והדיוויזיה החמישית (ינואר 1944 - מרץ 1944). החל ממרץ, 1944, הוא פיקד על הקורפוס הראשון במסגרת הזירה האיטלקית, אולם הישגיו היו שנויים במחלוקת והוא הוחלף בנובמבר 1944 בידי צ'ארלס פולקס.

לאחר המלחמה הוא כיהן כסגן שר לענייני יוצאי צבא. בשנת 1950 הוא שימש כנשיא ארגון UNAC.

שירות בישראל
------------

ב-3 באוגוסט 1954 הודח הגנרל הדני ואגן בניקה מתפקידו כראש מטה משקיפי האו"ם בישראל, וברנס מונה במקומו. לדברי ברנס הוא קיבל את התפקיד משם ש"ראיתי חובה והזדמנות לעצמי לעשות דבר מה למען האו"ם והשלום". ברנס הגיע לישראל ב-18 באוגוסט ונפגש עם משה שרת, פנחס לבון ומשה דיין. יום לאחר מכן נפגש עם הגנרל בניקה ויחד עמו ערך סבב ביקורים בבירות ברחבי המזרח התיכון. בין היתר ביקר בקהיר, דמשק ורבת עמון.

ברנס כיהן בתפקיד זה בתקופה קשה של מתיחות עזה בין ישראל לשכנותיה. בתקופתו התרחשו פעולות התגמול ומשבר סואץ. הוא נודע בניסיונותיו להשיג הסכם שלום קבוע שיחליף את הסכמי שביתת הנשק בתום מלחמת העצמאות. בשנת 1956 פרש מתפקידו. הוא שימש כמפקד הראשון של כוח החירום של האומות המאוחדות. הוא פרש מתפקידו בדצמבר 1959. על שירותו בישראל כתב בשנת 1962 ספר בשם "Between Arab and Israeli" ("בין ערבים וישראלים").

אחריתו
------

בשנת 1970 כתב ספר בשם "General Mud: memoirs of two World Wars" ובשנת 1976 כתב ספר נוסף בשם "Defense in the Nuclear Age". הוא מת בקנדה ב-13 בספטמבר 1985.

קישורים חיצוניים
----------------

ויקישיתוף מדיה וקבצים בנושא **אידסון לואי מילרד ברנס** בוויקישיתוף
* אידסון לואי מילד ברנס האנציקלופדיה הקנדית (באנגלית)
* Details of war service from generals.dk
* Details of war service from ordersofbattle.com (אורכב 22.01.2020 בארכיון Wayback Machine)
* Concordia University Honorary Degree Citation

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007259357505171
* GND: 1089482205
* ISNI: 0000 0000 8417 1552
* LCCN: n00139835
* NARA: 10597899
* NTA: 197319750
* SNAC: w6pn9w50
* SUDOC: 081443196
* VIAF: 1251881
* WorldCat: lccn-n00139835

 |
מגנאט פולני
**מָגְנַאט** (באנגלית: **magnate**, מן המילה הלטינית **magnas** שמשמעותה "גדול") הוא תואר שניתן ברחבי אירופה לאציל או לאדם בעל עוצמה כלכלית. בהקשר החברתי של ימי הביניים וראשית העת החדשה מגנאט הוא אציל בעל אחוזות רבות ותוארו הוא נסיך שולט, בישוף, דוכס או רוזן, ובכך הוא מובחן מן האצולה הזוטרה. 

בדוכסות ליטא, וכן בפולין (והאיחוד הפולני-ליטאי), המגנאטים היו מעמד חברתי של אצילים עתירי נכסים בעלי אגד אחוזות שניהלו משק אוטרקי. הם היו במאבק מתמיד עם האצילים הנמוכים, שבבעלותם היו האחוזות הקטנות, ועם המלוכה, שבפולין הייתה לרוב חלשה וחסרת יכולת פעולה. במאה ה-17 הפכו המגנאטים לבעלי הכוח העיקריים בפולין כאשר השתלטו על רוב האחוזות הקטנות ועל הפרלמנט - הסיים. כוחם הגדול של המגנאטים בפרלמנט אפשר להם לקבוע את תקנת ליברום וטו (liberum veto), כלומר זכותו של כל חבר בפרלמנט להטיל וטו על כל החלטה פרלמנטרית. על פי חוקי הסיים, אם בתוך שישה שבועות מהצעת חוק לא מתקבלת ההחלטה פה אחד, ההחלטה בטלה. בנוסף, על פי חוקת הסיים, בכל מושב פרלמנטרי מאוגדים כל החוקים לקובץ אחד, המפורסם בתום המושב. אם אחד החוקים במושב הפרלמנט נדחה (ולו על ידי חבר פרלמנט אחד) – כל קובץ החוקים בטל. אופן פעולה זה מנע ממשל אפקטיבי בפולין ועודד את שכנותיה רוסיה, פרוסיה ואוסטריה לנגוס משטחה של פולין ללא התנגדות. באופן אירוני, אחת הפעולות הראשונות של שלטון הכיבוש הרוסי הייתה לחסל את כוחם של המגנאטים ואף להגלות את חלקם לאזורים מרוחקים ברוסיה.

באנגליה כונו בשם "מגנאטים" האצילים שקיבלו את כוחם ואת עצמאותם היחסית מן השלטון המרכזי בעקבות אופן ההורשה של אדוארד השלישי. מלך זה חילק את ממלכתו בין בניו, כולל בניו הלא-חוקיים, במקום להוריש אותה לבן יחיד. יצירתם של בתים חזקים בעלי טענות לכתר גרמו קרוב למאה שנות סכסוך חמוש בין המגנאטים לבין עצמם ובינם למלך. שיאם של הסכסוכים היה מלחמת האזרחים הידועה בכינוי מלחמת השושנים 1455 – 1485. בתקופה זאת לא נקבע היורש לכתר על פי סדר הירושה אלא על פי ניצחונות בשדה הקרב. כוחם של המגנאטים באנגליה חוסל עם עלייתו של בית טיודור לשלטון. הנרי השביעי שלל ממגנאטים רבים את כספם, תאריהם וחסינותם מעינויים ואף הוציא להורג כמה מהם. במלאכת דיכוי המגנאטים המשיך בנו הנרי השמיני.

בממלכות שונות היה המגנאט אציל בעל זכות הצבעה בפרלמנט - בהונגריה נקרא הבית העליון בפרלמנט "בית המגנאטים". מגנאטים התקיימו בממלכות נוספות, כגון בספרד שם כונו גרנדה (Grande) ובשוודיה, שם כונו סטורמן (Storman).
פירוש נוסף ערך זה עוסק בזמר ויוצר. אם התכוונתם למשמעות אחרת, ראו ליאור (פירושונים).
**ליאור דוידי** (נולד ב-7 ביוני 1985), הידוע בשמו הפרטי בלבד -ליאור - הוא זמר-יוצר, פזמונאי, מלחין, מוזיקאי ומעבד מוזיקלי ישראלי.

ביוגרפיה
--------

ליאור נולד וגדל בכרמיאל שבגליל המערבי.

בשנת 2003 התגייס לצה"ל ושירת כקצין. לאחר שירותו הצבאי עבר להתגורר בתל אביב בהמשך בלונדון וכעת פועל שוב מישראל.

בשנת 2007 כחלק מפרויקט מוזיקלי משותף לynet ו-תוכנית 'הבוקר' עם טל ברמן ואביעד קיסוס פורסמה כתבה והושמע שירו בתוכנית 'הבוקר'.
קישור לכתבה ב-ynet.

בשנת 2010 הקליט את אלבום הבכורה באנגלית Carousel, את כל השירים באלבום כתב והלחין ליאור והיה שותף לעיבוד של שירו Free Bird שזכה בכמה תחרויות שירים עולמיות. באלבום השתתפו אבי סינגולדה, אלון הילל, בנצי גפני, Adam Ben Ezra, ניצן עין הבר, רביעיית מיתרים ועוד. שירי האלבום הושמעו בתחנות הרדיו בארץ ולאחר חוזה הפצה שחתם בחברת MMG נבחרו מספר שירים לשימוש בתוכניות טלוויזיה בקנדה ו-אוסטרליה.

בשנת 2010 עבר להתגורר בלונדון והמשיך להופיע עם שיריו באנגלית

בשנת 2018 הוציא 4 סינגלים מתוך האלבום "רוח טובה" בהפקתו של שמוליק דניאל שזכו לצפיות רבות ברשתות החברתיות.

בשנת 2019 הושק הסינגל החדש "שנים שאני ככה" בהפקתו של עדי גולדשטיין

נכון ל-2019, ליאור מתגורר במרכז ועוסק במוזיקה.

דיסקוגרפיה
----------

### אלבומי סולו

* "רוח טובה" (2017)
* "**Carousel**"‏ (2010)

### סינגלים

* "שנים שאני ככה"
* "געגוע"
* "איזו זכות"
* "אוהבת אותך"
* "תחנות"
* "Free Bird"
* Carousel"
* "January 1st"

קישורים חיצוניים
----------------

* 
* העמוד הרשמי של ליאור ב-Facebook
* הערוץ הרשמי של ליאור ב-YouTube
* העמוד הרשמי של ליאור ב-Instagram
* מילים לשירים של ליאור, באתר שירונט
* יוסי חרסונסקי "ליאור דוידי - תחנות" 04 בנובמבר 2017, באתר YosMusic.
* עמי פרידמן וענת טייכר, "תחנות בזמן" 25 באוקטובר 2017, באתר ynet.
* Maya Mizrahi, "Lior Davidi’s Journey to International Success" 16 באפריל 2010, באתר Epoch Times.
* יום יום שיר עם ליאור דוידי, באתר nrg 13 ביולי 2009, באתר Nrg.
* קרן נתנזון, "עושה זאת בדרכו" 5 ביוני 2007, באתר ynet.

הערות שוליים
------------

1. ↑
**משה ברנר** (נולד ב-4 במרץ 1971) הוא כדורסלן עבר ישראלי.

ביוגרפיה
--------

ברנר גדל בחדרה בשכונת בית אליעזר, והצטרף לקבוצת הבוגרים של מכבי חדרה איתה עלה לליגה הראשונה. בתום עונת 1992/1993 ירדה הקבוצה לליגה השנייה. לאחר מכן עבר למכבי ראשון לציון בה שיחק ארבע עונות, ולאחר מכן שיחק שנתיים במכבי גבעת שמואל והשיג ממוצע של 13.3 נקודות למשחק בשתי העונות. בתום עונת 1998/1999 ירדה גבעת שמואל ליגה, וברנר עבר לשחק במ.כ חיפה. לאחר עונה עלתה גבעת שמואל ליגה, וברנר שב אליה. בעונת 2002/2003 העפילה הקבוצה לגמר גביע המדינה אך הפסידה למכבי תל אביב 96-83. באותה עונה אף הגיעה לחצי גמר הפלייאוף.

בשנת 2005 עבר ברנר באמצע העונה לשחק בליגה הצרפתית השנייה, ובתום העונה בצרפת שב לגבעת שמואל. בתום עונת 2006/2007 ירדה הקבוצה ליגה. ברנר שיחק במסגרתה בליגה השנייה, ועזר לה לשוב לליגת העל. בגיל 37 היה ברנר לשחקן המבוגר ביותר בליגת העל. בעונת 2010/2011 שיחק בקבוצת נעוריו מכבי חדרה בליגה הארצית. לאחר מכן עבר להפועל ג'ת ובעונת 2015/2016 עלה עם הקבוצה לליגה הארצית. בעונת 2016/2017 שיחק בקבוצת ג'ת בליגה הארצית.

### קריירה בינלאומית

ברנר שיחק בנבחרת העתודה ובשנת 2003 זומן לראשונה לנבחרת ישראל. לקראת אליפות אירופה בכדורסל 2003 שהתקיימה בשוודיה השתתף במשחקי ההכנה, אך נופה לבסוף על ידי המאמן מולי קצורין ולכן הוא לא שותף בטורניר.
הוא ידוע כשחקן עם אחוזי קליעה טובים משלוש, וכשחקן השישי העולה מן הספסל. ב-17 עונות בליגה הראשונה קלע 3067 נקודות ב-390 משחקים.

קישורים חיצוניים
----------------

* פרופיל השחקן, אתר המנהלת

הערות שוליים
------------

1. ↑  חוזרים לליגה: מכבי גבעת שמואל, באתר וואלה!‏, 24 באוקטובר 2003
2. ↑  משה ברנר ממשיך עונה נוספת בגבעת שמואל, חגי סגל באתר nrg, יוני 2008
3. ↑  מחזור שמיני בארצית – איילות משלשת, ברק חקלאי באתר ספסל, 28 בנובמבר 2010
4. ↑  קצורין הבטיח להזמין את ברנר וקרא למזרחי, אלי סהר באתר וואלה, 28 באוגוסט 2003
5. ↑  המתמידים, באתר מנהלת ליגת העל בכדורסל

| השחקן השישי בליגת העל בכדורסל |
| --- |
| 

|  |
| --- |
| 2004: חג'ג' • 2005: ברנר • 2006: לא נבחר • 2007: לא נבחר • 2008: כספי • 2009: ג'פרסון • 2010: ג'טר • 2011: נעימי • 2012: טיוס • 2013: אורלנד • 2014: בלו • 2015: גפני • 2016: טימור • 2017: סיגרס • 2018: בנקס • 2019: בריימו • 2020: בריימו • 2021: פניני • 2022: אדמס • 2023: טימור |

 |
**ריצ'רד הוד ג'ק דאדלי ריידר** (באנגלית: **Richard Hood Jack Dudley Ryder**; נולד ב-3 ביולי 1940) הוא פסיכולוג ופעיל לזכויות בעלי־חיים בריטי, ממובילי המאבק להגנה על בעלי־חיים באנגליה. ריידר החל למחות כנגד פגיעה בבעלי־חיים לאחר שהוא עצמו ערך ניסויים פסיכולוגיים על בעלי־חיים.

פעילות
------

בשנת 1975 פרסם את הספר "קורבנות המדע" (אנגלית: *Victims of Science*), החושף בשיטתיות את המתרחש במעבדות הניסוי בבעלי-חיים. הספר עורר הדים, הן בקהילה המדעית והן בקרב הציבור הרחב. כמו כן ריידר הוא מחברם של הספרים "כאבנות: תורת־מוסר מודרנית" (אנגלית: *Painism: A Modern Morality*), ו-"להשיב את המוסריות לפוליטיקה" (אנגלית: *Putting Morality Back into Politics*). ריידר כיהן כיו"ר ארגון החברה המלכותית למניעת התאכזרות לחיות (RSPCA), בשנים 1977–1979, ולקח חלק משמעותי בשינוי שעבר הארגון.

המונח סוגנות נטבע על ידי ריידר ב-1970, אשר מבקש להדגיש כי אפליה על בסיס השתייכות למין ביולוגי מסוים, אינה פחות שרירותית מאפליה על בסיס השתייכות לגזע או למין. עוד ריידר טוען, כי כל היצורים אשר חשים כאב, זכאים לזכויות, ומכנה תפיסה זו כ"כאבנות" (Painism, מלשון Pain, כאב).

במובן מסוים, תפיסה זו מגשרת בין התפיסה התועלתנית של פיטר סינגר, לבין התפיסה הדאונטולוגית של טום ריגאן. היא משלבת בין התועלתנות, לפיה התחשבות מוסרית נובעת מהיכולת לחוש כאב, לבין הדאונטולוגיה, לפיה לכל יצור יש ערך בלתי-תלוי אשר לא משתנה בשום נסיבות, ואינו נתון לשימוש כאמצעי למטרות כלשהן.

ראו גם
------

* טום ריגן
* פיטר סינגר
* מרטי קיל
* קרול אדמס
* זכויות בעלי חיים

קישורים חיצוניים
----------------

* 

* אתר האינטרנט הרשמי של ריצ'רד ריידר (באנגלית)
* כאב הוא כאב הוא כאב, באתר nrg, מאת ריצ'רד ריידר, מאתר nrg מעריב
* חיה פוליטית- סקירת פעילותו של ריצ'רד ריידר, מאתר אנימלס

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007452251905171
* BIBSYS: 90108542
* BnF: cb16549961j (data)
* GND: 172342082
* ISNI: 0000 0001 0958 1364
* LCCN: n86802516
* NKC: mub2016925016
* NLK: KAC201320518
* NTA: 075013398
* SUDOC: 129238635
* VIAF: 18712353
* WorldCat: lccn-n86802516

 |
**רן שחור** (נולד ב-4 באוגוסט 1957) הוא תת-אלוף במילואים בצה"ל, שירת כמפקד מערך המבצעים המיוחדים, מפקד היחידה הטכנולוגית של אגף המודיעין ומפקד סיירת מטכ"ל בשנים 1989–1991 .

קורות חייו
----------

רן שחור נולד וגדל בקיבוץ גן שמואל בנם של מרדכי ולושיה. אביו נפטר כשרן היה בן 14. שחור היה חבר בתנועת השומר הצעיר ועשה שנת שירות. לפני גיוסו שיחק כדורסל בקבוצת הפועל גן שמואל כשהקבוצה שיחקה בליגה הראשונה בעונת 76–1975.

### שירותו בצה"ל

שחור התגייס לצה"ל בשנת 1975 והתנדב לסיירת מטכ"ל. לאחר טירונות צנחנים עבר מסלול הכשרה כלוחם ביחידה וכן הכשרה כמפקד כיתה. בהמשך עבר קורס קציני חי"ר ולאחר סיומו התמנה למפקד צוות ביחידה, אז תחת פיקודו של עוזי דיין. בדצמבר 1988 השתתף במבצע בן בליעל לחטיפתו של ג'וואד קצפי מדרום לבנון. במהלך השנים התקדם בתפקידיו ביחידה, היה סגנו של עמר בר-לב וב-1989 החליף את משה יעלון בפיקוד על הסיירת. בתקופה זו התגורר בקיבוץ ניר אליהו.. הפעולה המפורסמת ביותר שהתבצעה בזמן כהונתו של שחור הייתה מבצע עלם חמודות, חטיפתו של שייח' עובייד, ממנהיגי החזבאללה בדרום לבנון, ביולי 1989.

לאחר שעזב את היחידה יצא ללימודים ולאחר שסיים תואר שני במנהל עסקים, בבית הספר למוסמכים במנהל עסקים ע"ש ליאון רקנאטי באוניברסיטת תל אביב, חזר לצבא, קודם לדרגת אלוף-משנה ומונה למפקד חטיבת הנגב, חטיבת חי"ר במילואים. היה עוזרו של יעקב עמידרור כשזה היה מזכיר צבאי לשר הביטחון יצחק מרדכי, וזכה לדרגת תת-אלוף אישית מהרמטכ"ל שאול מופז. שימש מפקד היחידה הטכנולוגית של אגף המודיעין ומפקד מערך המבצעים המיוחדים. לאחר שלא מונה למזכיר הצבאי של ראש הממשלה בעקבות חילופי השלטון, עזב את הצבא.

### לאחר שחרורו מצה"ל

לאחר שהשתחרר מצה"ל התמנה לשותף-מנהל בקרן הון סיכון סטאר ומאז ממלא תפקידי ניהול בחברות היי-טק. בין השאר כיהן כדירקטור בחברות אזימוט טכנולוגיות ואיזיצ'יפ. הוא מייסד ומנכ"ל חברת Focal Energy, המשקיעה בונה ומנהלת תחנות כוח ירוקות בהודו.

שחור בעל תואר ראשון במשפטים באוניברסיטת תל אביב וחבר לשכת עורכי הדין בישראל. הוא משמש מרצה אורח במכון הטכנולוגי של מסצ'וסטס בנושא ניהול סיכונים. הוא עומד בהתנדבות בראש עמותת גאלו"פ העוסקת בטיפול באוכלוסיות עם צרכים מיוחדים ונוער בסיכון בעזרת רכיבה טיפולית, וכן בראש עמותת בוגרי סיירת מטכ"ל.

אחיו הוא תא"ל (מיל') גבי שחור, שהיה מפקד בסיס חיל האוויר בפלמחים.

לקריאה נוספת
------------

* משה זונדר, **סיירת מטכ"ל**, כתר ספרים, 2000.
* דן מרגלית ורונן ברגמן, **הבור - הסודות האפלים מאחורי משבר המנהיגות החמור בתולדות צה"ל**, כנרת, זמורה-ביתן, 2011.

הערות שוליים
------------

1. ↑  עמרי אסנהיים, **צאלים: הטראומה של סיירת מטכ"ל**, אור יהודה: כנרת, זמורה-ביתן, תשע"ג 2012, עמוד 54.
2. ↑  משה זונדר, "**סיירת מטכ"ל**", הוצאת כתר, 2000, עמודים 254-257.
3. ↑  בתיה פלדמן, האם מגע הכסף של משה בראל מתעמעם? גלובס 31.01.2006
4. ↑  עפר שלח, קרב בוץ: לא רק ברק ואשכנזי מתלכלכים, באתר nrg‏, 9 ביוני 2012
5. ↑  יואב לימור, קפלן nrg מעריב, 22/06/01
6. ↑  Ran Shahor, Managing Director & Co-founder

| מפקדי סיירת מטכ"ל |
| --- |
| 

|  |  |
| --- | --- |
| אברהם ארנן • יוסף קסטל • אברהם ארנן • דב תמרי • עוזי יאירי • מנחם דיגלי • אהוד ברק • גיורא זורע • יונתן נתניהו • עמירם לוין • נחמיה תמרי • עוזי דיין • שי אביטל • עמר בר-לב • משה יעלון • רן שחור • עמוס בן-אברהם • דורון אביטל • שחר ארגמן • יובל רחמילביץ • ניצן אלון • הרצי הלוי • עודד ראור • אורי גורדין • גיא שפרן • שלומי בינדר • ח' • י' • י' |  |

 |
**מחמט אאורליו** (בטורקית: **Mehmet Aurelio**; נולד ב-15 בדצמבר 1977) הוא כדורגלן עבר ברזילאי בעל אזרחות טורקית ששיחק בעמדת הקשר.

קריירת מועדונים
---------------

אאורליו נולד בברזיל בשם מרקו אאורליו בריטו דוס פראזרס (בפורטוגזית: **Marco Aurélio Brito dos Prazere**). אאורליו התחיל לשחק כדורגל בקבוצת הנוער של באנגו ובגיל 18 חתם בפלמנגו.

בשנת 2001 חתם באולריה וכעבור חצי שנה חתם בטרבזונספור מליגת העל הטורקית. ב-10 באוגוסט ערך את הופעת הבכורה שלו בקבוצה בניצחון 1-2 נגד בשיקטאש. כעבור שבועיים הבקיע את שער הבכורה שלו בקבוצה בניצחון 0-5 נגד בורסאספור, במשחק בו גם הוסיף בישול.

בקיץ 2003 חתם בפנרבחצ'ה במדיה שיחק 5 עונות. אאורליו זכה עם המועדון ב-3 אליפויות ואף היה שותף להישג השיא של המועדון בליגת האלופות כאשר הגיע לרבע הגמר בו הודחה פנרבחצ'ה על ידי צ'לסי. במשחק הראשון נגד צ'לסי בישל את השער הראשון בדרך לניצחון 1-2, אך בעקבות הפסד 2-0 בגומלין הודחה פנרבחצ'ה.

בקיץ 2008 חתם בריאל בטיס מהלה ליגה. בסוף אפריל 2009 נפצע בברכו וחזר לשחק רק כעבור כחצי שנה, לאחר שהקבוצה ירדה לליגה הספרדית השנייה. אאורליו היה שותף לחזרה של המועדון לליגה הראשונה אחרי עונה אחת.

בקיץ 2010 חזר לטורקיה וחתם בבשיקטאש במדיה שיחק שנתיים וחצי, עמה זכה בגביע הטורקי בעונתו הראשונה.

ב-1 במרץ 2013 חזר לברזיל וחתם באולריה במדיה שיחק שנתיים.

לאחר פרישתו שימש כעוזר מאמן בקבוצות שונות, ואף שימש כמאמן זמני בגזטפה. בעונת 2019/2020 אימן את צ'ורום.

קריירה בינלאומית
----------------

ביולי 2006 אאורליו קיבל אזרחות טורקית ושינה את שמו ל"מחמט". ב-16 באוגוסט ערך את הופעת הבכורה שלו בנבחרת טורקיה בניצחון 0-1 נגד לוקסמבורג והפך למתאזרח הראשון בתולדות הנבחרת. ב-12 בספטמבר 2007 הבקיע את שער הבכורה שלו בנבחרת במשחק נגד הונגריה.

אאורליו זומן לסגל הנבחרת לקראת יורו 2008 והיה שותף להגעה שלה למקום השלישי, הישג השיא של הנבחרת.

תארים
-----

טרבזונספור
* הגביע הטורקי: 2002/2003

פנרבחצ'ה
* ליגת העל הטורקית: 2003/2004, 2004/2005, 2006/2007
* הסופר הקאפ הטורקי: 2006/2007

בשיקטש
* הגביע הטורקי: 2010/2011

קישורים חיצוניים
----------------

ויקישיתוף מדיה וקבצים בנושא **מהמט אאורליו** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
* פרופיל המאמן, באתר Transfermarkt

| **נבחרת טורקיה – יורו 2008** |
| --- |
| 1 רושטו • 
2 סרבט • 
3 בלטה • 
4 זאן • 
5 אמרה בלוזוגלו • 
6 טופאל • 
7 אאורליו • 
8 ניהאט • 
9 שנטורק • 
10 קרדניז • 
11 מטין • 
12 זנגין •
13 אמרה גונגור • 
14 טוראן •
15 אמרה אשיק •
16 בורל •
17 טונג'אי •
18 קאזים •
19 אקמן •
20 סריאוגלו •
21 ארדינץ' •
22 אלטינטופ •
23 דמירל •
מאמן: טרים | טורקיהטורקיה |
**סקיילאב 2** (באנגלית **Skylab 2**) הייתה המשימה המאוישת הראשונה של סקיילאב (תחנת החלל האמריקאית הראשונה). המשימה שוגרה בעזרת סטורן IB ב-25 במאי 1973, ונשאה צוות של שלושה אנשים לתחנה.

במשימה סקיילאב 2 נקבע שיא של 28 ימים עבור שהיית אנשים בחלל. הצוות שלה היה הצוות הראשון שאכלס תחנת חלל וחזר בשלום לכדור הארץ.

צוות
----

* מפקד: צ'ארלס קונראד
* טייס מדען: ג'וזף קרווין
* טייס: פול וייץ

### צוות גיבוי

* מפקד: ראסל שוויקארט
* טייס מדען: סטורי מאסגרייב
* טייס: ברוס מקנדלס השני

פרמטרים למשימה
--------------

מסה: 19,979 ק"ג

גובה מרבי: 440 ק"מ

מרחק: 18,536,730.9 ק"מ

נטייה: 50 מעלות

זמן הקפה: 93.2 דקות

עיקר המשימה
-----------

תחנת החלל סקיילאב ספגה נזק משמעותי בשיגור שלה ב-14 במאי. המגן שלה ואחד מקולטני השמש נפגעו במהלך ההמראה. ללא המגן שהיה אמור לספק הגנה תרמית, סקיילאב "התבשלה" בשמש והטמפרטורות הגבוהות שחררו חומרים רעילים לתוך האטמוספירה של התחנה. הצוות הראשון היה אמור להיות משוגר ב-15 במאי, אך במקום זאת היה עליו לתרגל קודם לכן את טכניקות התיקון כפי שהן פותחו על ידי המהנדסים. בקרי הקרקע טיהרו את האטמוספירה בחנקן טהור ארבע פעמים לפני החלפתו בתערובת חנקן/חמצן חדשה .

כאשר צוות הסקיילאב 2 שוגרו לתחנת החלל סקיילאב ב-25 במאי 1973, לא היה בטחון שהם יוכלו לסיים את המשימה במסגרת הזמן. 11 ימים קודם לכן, סקיילאב סבלה נזק משמעותי במהלך השיגור דבר שדרש שינוי התוכנית. האסטרונאטים הצליחו לשקם את ציוד התחנה, לפרוש מגן חום זמני ולשחרר את המגנים התקועים, כתוצאה מכך הטמפרטורה בתוך תחנת החלל חזרה לרמה סבירה. במהלך שהייה הצוות פעמיים ביצע פעילות חוץ רכבית.

אחרי 28 יממות בחלל הצוות חזר לכדור הארץ תוך נחיתה של מספר קילומטרים מספינת חיל הים של ארצות הברית.

קישורים חיצוניים
----------------

ויקישיתוף מדיה וקבצים בנושא **סקיילאב 2** בוויקישיתוף
* נתוני הטיסה באתר נאס"א
* תיאור הטיסה
* תיאור המשימות
**ישיבה על קברו** היא עמותה שהוקמה לעילוי נשמת הרב אהרן יהודה ליב שטינמן, שמטרתה לעודד לימוד תורה באמצעות מבחנים ומלגות.

הקמה ופעילות
------------

הארגון הוקם בתחילת שנת ה'תשע"ט לקראת יום השנה לפטירת הרב אהרון יהודה ליב שטינמן תחת השם "מכירים טובה", לדבריהם לאור הביקוש העצום בסיוע נדיבים הוקם ארגון "ישיבה על קברו", ששמו נלקח מהמנהג להקים ישיבה על קברו של חכם שמת.

הארגון הוקם במטרה להרבות לימוד תורה לעילוי נשמת הרב אהרון שטיינמן שביקש בצוואתו שילמדו משניות לעילוי נשמתו, לשם כך הארגון הקים סדרי לימוד במגוון נושאים שבהם יוכל כל אדם להיבחן ולהיכנס להגרלה יומית וחודשית על ספרים וכסף.

עניית התשובות מתבצעת דרך הטלפון ודרך מערכת נדרים פלוס.

מסלולים
-------

בישיבה על קברו מספר רב של מסלולים, חומש עם מפרשים, נביאים, כתובים עם ביאור הגר"א, רש"י ומלבי"ם, ששה סדרי משנה, מסכתות קטנות, דף היומי עם פירושי הראשונים והאחרונים, תוספתא, תלמוד ירושלמי, רמב"ם, משנה ברורה, קיצור שולחן ערוך, בן איש חי, ארחות שבת, חפץ חיים, מוסר, הלכות שמיטה, שב שמעתתא, מנחת חינוך ועוד.

המסלולים הנלמדים ביותר הם חומש רש"י, וחפץ חיים.

המסלולים מתפרסמים מדי יום בעיתון יתד נאמן.

נתונים מספריים
--------------

הארגון פרסם נתונים מספריים לרגל יום השנה הרביעי לפטירת הרב שטיינמן:

* בארגון רשומים 105,250 לומדים.
* ממוצע משתתפים יומי הוא 31,800.
* בכל חודש נענות יותר ממיליון תשובות.
* הארגון מונה מאה וחמישים מסלולים יומיים, תשעה עשר מסלולים שבועיים, ושני מסלולים חודשיים.

|  |  |  |
| --- | --- | --- |
| "| אבקש שכל מי שרוצה בטובתי ילמוד כל יום פרק אחד משניות עד גמר י"ב חודש, והבנות יאמרו כל יום עשרה פרקי תהילים, גם בשבת ויום טוב | "|
|  |  |
|  – צוואת הרב שטיינמן |

* במסלולים לנשים רשומות 12,000 נשים ונערות ו-6,000 תלמידות בית ספר.
* רבני הארגון מכינים לכל יום אלף שלוש מאות חמישים תשובות.
* היקף ההוצאות השנתי של הארגון עומד על שלושה מיליון ש"ח.

פרסים והגרלות
-------------

פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה. 
הארגון מממן את פעילותו באמצעות תרומות ובאמצעות מכירה של כרטיסי הגרלה יקרים (כרטיס בודד עולה 432 ש"ח) שמחירם יורד ככל שכמות הכרטיסים שהקונה רוכש גדלה. בשנת תשפ"ב הפרס הראשון בהגרלה היה מאה אלף דולר.

בערב חנוכה תשפ"ב ביום השנה הרביעי לרב שטינמן הוגרלה החנוכיה בה נהג הרב שטינמן להדליק בין רוכשי כרטיסי ההגרלה.

קישורים חיצוניים
----------------

* 

* אתר האינטרנט הרשמי של ישיבה על קברו
* אתר ההגרלה של ישיבה על קברו
* ביום היארצייט ה- 4: זה הצעד שאתם חייבים לעשות, באתר כיכר השבת, 28 בנובמבר 2021 (תוכן שיווקי)
* יתד נאמן, יום שלישי י"ט בכסליו תשפ"ב (23 בנובמבר 2021), שנה לז, גיליון 10774, חלק ראשון, עמוד 36
* ישיבה על קברו, באתר "גיידסטאר ישראל"

הערות שוליים
------------

1. ↑  מבחן רב-ברירתי
2. ↑  ישיבה על קברו באתר נדרים פלוס
3. ↑  יתד נאמן, **מוסף שבת קודש**, גיליון וישב תשפ"ב.
4. ↑  תקנון הגרלה, באתר "ישיבה על קברו"
5. ↑  טלטלה בעולם היהודי: מי יזכה להדליק נרות בחנוכייה העתיקה של מרן הגראי״ל שטיינמן?, באתר קול ברמה, ‏2 באוקטובר 2021; הערב: שידור חי מהבית המפורסם בחזון איש 5, באתר ערוץ 7, 5720 בינואר 2021